# Tema№11. Durmuş syýasaty we zähmet gatnaşyklary.

#

# 11.1 Bazar ykdysadyýetinde durmuş syýasatynyň nazary esaslary.

# 11.1.1. Durmuş syýasaty düşünjesi, onuň wezipeleri, maksatlary hem mazmuny

# 11.1.2. Döwlet ykdysadyýetini ösdürmekde durmuş syýasatynyň tutýan orny.

# 11.2 Durmuş syýasatynyň Türkmenistanda amala aşyrylyşy.

# 11.3. Durmuş ulgamyndaky özgertmeler.

# 11.4. Zähmet gatnaşyklarynyň döwlet tarapyndan düzgünleşdirilmegi.

# 11.4.1. Zähmet bazary.

# 11.4.2. Ilatyň iş bilen üpjünçiligini netijeli guramak, işçi güýjüniň hilini ýokarlan-dyrmak we onuň bäsdeşlik ukybyny artdyrmak.

# 11.4.3. Zähmet gatnaşyklarynyň hukuk kadalaşdyrylyşy.

# 11.1 Bazar ykdysadyýetinde durmuş syýasatynyň nazary esaslary.

# 11.1.1. Durmuş syýasaty düşünjesi, onuň wezipeleri, maksatlary hem mazmuny.

 Durmuş syýasaty jemgyýetçilik durmuşynyň durmuş-ykdysady şertlerini sazlaş-dyrmak boýunça döwletiň alyp barýan işiniň möhüm ugurlarynyň biri bolup durýar. Durmuş syýasatynyň baş maksady ilatyň dürli toparlarynyň içinde we olaryň arasynda sazlaşykly gatnaşyklary saklamak bilen, jemgyýetiň her bir agzasynyň mynasyp ýaşamagyny hem abadan ýaşaýşyň hözürini görmegini üpjün etmekden, ilatyň jemgyýetçilik önümçiligine işjeň gatnaşmagy üçin ykdysady höweslendir-meleriň döredilmegini höweslendirmekden ybaratdyr. Şol bir wagtyň özünde-de, tutuş jemgyýetçilik önümçiliginiň sazlaşykly ýöremegi üçin kadaly şertleri döret-mek boýunça döwlet tarapyndan amala aşyrylýan toplumlaýyn çäreleriň saldamly bölegini düzýän durmuş syýasatynyň göniden-göni bagly bolup durýandygyny bellemek gerek.

 Ykdysady syýasat diňe bir döwlet tarapyndan amala aşyrylmak bilen çäklenenok, bu işe firmalar, kärhanalar, täjirçilige hem ýakyndan gatnaşyp bilerler.

 Amala aşyrylýan durmuş we ykdysady strategiýanyň ýakyn arabaglanyşygy ýurduň ykdysady, tehnologiýa, gurluş, we beýleki özgertmeler ugurlarynda döwlet syýasatyny gyşarnyksyz durmuşa geçirmegiň hem hilini kesgitleýär.

 Durmuş şertleri jemgyýetçilik ýaşaýşynda adamyň we aýry-aýry toparlaryň arasyndaky ähli gatnaşyklardan, adamyň dünýä inmeginden başlap, onuň tutuş ömrüni gurşap alýan maddy we ruhy ýaşaýyş serişdeleriniň sarp edilişinden bolup geçýär. Şol bir wagtda ykdysady ýagdaýlar bilen adamlaryň şahsy bähbitleriniň arabaglanyşygy daşary ykdysady hadysalar bilen şertlendirilendir, olar bolsa dürli-dürli ruhy-ahlak, millilik, medeni we beýleki alamatlar bilen göniden-göni bagly bolup durýar.

 Durmuş hadysalary ykdysadyýetiň ösmegine öz täsirini dürli ugurlar bilen, ilki bilen, jemgyýetiň durmuş taýdan gurluşy arkaly üsti bilen ýetirýär.

 Durmuş syýasatynyň häsiýeti we mazmuny döwletiň jemgyýetde bolup geçýän sosial hadysalara aralaşmagy bilen kesgitlenýär. Durmuş syýasatyny şertleýin ýagdaýda **iki topara bölüp bolar**.

 Olaryň **birinjisi,** berjaý edilmesi bazar gatnaşyklaryna başartmaýan wezipeleri ýerine ýetirýän döwlet durmuş syýasatydyr,

 **Ikinji topar** durmuş syýasaty ilaty durmuş hyzmatlary bilen doly üpjün etmekde möhüm orny eýeleýär. Bu iki topar özara haýsydyr bir alamatlaryň barlygy ýa-da ýoklugy bilen däl-de, şol alamatlaryň mahsuslyk derejesi we döwletiň durmuş ulgamynda bolup geçýän hadysalara goşulyşy, ýaşaýyş serişdelerini paýlamakda özüniň tutýan orny, döwlet işinde durmuş meselelerine berýän ähmiýeti bilen tapawutlanýar.

 Birinjiden, gazanylýan ykdysady ösüşleriň depgininiň artmagy bilen milli baýlygy toplamak we ýurduň raýatlaryna amatly şertlerini döretmek alnyp barylýan ykdysady işiň baş maksadyna öwrülýär, şeýlelik bilen ykdysady ösüşde esasy ugur durmuş syýastyna gönükdirilýär.

 Ikinjiden, durmuş syýasatynyň özi ykdysady ösüşleri tizleşdirmegiň we işeňňirleşdirmegiň guralyna öwrülýär.

 Durmuş syýasatynyň esasy wezipeleri bolup, häzirki zaman jemgyýetde durmuş syýasatynyň üstüne özara bagly esasy wezipeleriň ikisi – goramak we ösdürmek wezipeleri ýüklenilýär.

 Durmuş syýasatynyň maksatlary we baş wezipeleri. Durmuş syýasatynyň baş maksady ilatyň abadan ýaşaýşyny üpjün etmekden, durmuş hal-ýagdaýyny hil taýdan gowulandyrmakdan ybaratdyr, bu ugurdaky ýagdaýlar bolsa şu görkezijiler bilen kesgitlenilýär: ýaşaýşyň esasy maddy binýadyny düzýän girdejiler, iş orunlary bilen üpjünçilik, saglyk ýagdaýy, ýaşaýyş jaý üpjünçiligi, bilim, medeniýet, ekologiýa şertleri.

Şol sebäpden hem durmuş syýasatynyň öňünde:

- girdejileri, harytlary, hyzmatlary, ilatyň dowamat-dowamyny üpjün edýän maddy we durmuş amatlyklary dogry bölmek;

- ilatyň durmuş taýdan has ejiz gatlaklaryny goramak;

- adamlary saglyk we bilim hyzmatlary bilen ýokary derejede üpjün etmek;

- daşky gurşawy goramak ýaly möhüm wezipeler goýulýar.

 Durmuş syýasaty ykdysady ösüşleriň şertlerini we tapawutly aýratynlyklarynyň ýüze çykmagyny üpjün etmelidir. Bu wezipe ýurduň raýatlarynyň zähmet, paýhas we döredijilik potensialyny mümkin boldugyça dolulygyna durmuşa ornaşdyrmagy talap edýär. Durmuş syýasatynyň mazmuny we ugry aýdyň kesgitlenen ýörelgeleriň tutuş bir toplumy arkaly öz beýanyny tapýar.

 Bu ýörelgeleriň arasynda iň esasylaryny kesgitläliň:

- **durmuş adalatlylygy** (adamlaryň ýaşaýyş derejesiniň deňli (deňsizlik) ölçegi, bu şert jemgyýetiň maddy we ruhy ösüşi bilen kesgitlenýär. Durmuş adalaty – munuň özi halkyň erk-isleginiň berkararlygydyr, raýatlaryň hemmesiniň kanunyň öňünde deňligidir.

- **durmuş kepillikleri**; olar jemgyýet tarapyndan her bir adamyň iş we ýaşaýyş jaý bilen üpjün edilmegini, oňa bilim, medeniýet, saglyk hyzmatlarynyň elýeter bolmagyny, ýaşy ötüşen adamlar, çagalyk we enelik barada ählitaraplaýyn aladanyň kepillendirilmegini göz öňünde tutýar;

- jemgyýetiň ähli agzalarynyň durmuşynyň maddy we medeni hal-ýagdaýynyň derejesiniň ýokarlandyrylmagy, adamlaryň zähmet we ýaşaýyş şertleriniň gowulandyrylmagy, daşky gurşawyň goralmagy;

Türkmenistanyň häzirki döwürde amala aşyrylýan durmuş-ykdysady özgert-meleriň strategik maksady ilatynyň durmuş derejesi ýokary bolan kuwwatly döwleti döretmekden ybaratdyr. Biziň ýurdumyzda amala aşyrylýan durmuş syýasaty döwlet işiniň baş ugry bolmagynda galýar, onuň esasy maksady her bir raýatymyzyň mynasyp, hil taýdan ýokary ýaşaýşyny üpjün etmekden ybaratdyr. Dünýäde top-lanan iň gymmatly tejribäni öwrenmek bilen, Türkmenistan özüniň saýlap alan durmuş-strategik ugruny durmuşa geçirmekde kuwwatly ykdysadyýete, ösen döwlet sektoryna, millilik aýratynlyklarymyza, şu güne çenli asyl görnüşinde gelip ýeten ruhy ýörelgelerimize, däp-dessurymyza daýanýar.

 Türkmenistanyň Konstitusiýasy durmuş geçirilýän döwlet syýasatynyň binýady bolup durýar. Onuň **üçünji maddasynda** Türkmenistanda döwletiň we jemgyýetiň baş baýlygy adamdyr diýip bellenilýär.

 Häzirki döwürde Türkmenistany durmuş taýdan ösdürmekde şu ugurlar ileri tutulýar:

1. **Ilatyň iş bilen üpjünçiligi**: ýurduň ykdysadyýetini adamlaryň bähbitlerine laýyklykda düzüm taýdan üýtgedip gurmak we ýokary derejeli hünärmenleri taýýarlamakda netijeli we oýlanyşykly syýasaty durmuşa geçirmek; adamlaryň döredijilik we zähmet mümkinçiliklerini abadançylyga we gülläp ösüşe gönükdirmek; Türkmenistanyň halkyna halal, netijeli, zähmet çekmäge şert döretmek, ilatyň zähmete ukyply böleginiň aglabasyny dolulygyna iş orunlary bilen üpjün etmek; durmuş-zähmet gatnaşyklarynda ýüze çykýan meseleleri çözmekde durmuş partnýorçylygyna daýanmak bilen zähmetkeşleriň iş hukuk-laryny we bähbitlerini goramaklyk; jemgyýete peýdaly we netijeli telekeçiligi goldamak.

2. **Girdejiler syýasatynda**: ol ýa-da beýleki işi alyp barmakda sarp edilýän güýjüň we zähmetiň dolulygyna öwezini dolýan zähmet hakyny tölemek usullaryny döretmek; ýaşaýşy üpjün etmäge iň pes aýlyk iş hakyny belle-meklik; alnyp barylýan salgyt syýasatyny we amala aşyrylýan salgyt ulgamyny yzygiderli kämilleşdirmek.

3. **Ilaty durmuş taýdan goramak**: ýurduň ýaşaýjylaryny durmuş töwek-gelliklerinden ygtybarly goramagy üpjün edýän köpugurly durmuş goragy ulgamyny döretmek, ýol töwekgellikleriniň çägini çekmek we durmuş goragy, durmuş ätiýaçlandyrmasy, çagalary, çagalygy we ýetginjekligi durmuş taýdan goramak; zähmete ukyply adamlary durmuş taýdan goramak, ilatyň zähmete ukypsyz bölegini durmuş taýdan goramak, maşgalany goramak we durmuş taýdan üpjün etmeklik.

4. **Bilim ulgamynda**: mekdep, umumy we hünär bilimi ulgamlaryny doly döwrebaplaşdyrmak; bilim ulgamyny düzüm taýdan düýpli özgertmek, bilimde dünýä ülňilerine laýyk gelýän ýokary standartlary girizmek; bilimi maliýe taýdan üpjün etmegiň.

5. **Saglygy goraýyşda:** ilata edilýän saglyk hyzmatlarynyň medeni derejesini ýokarlandyrmak, lukmançylyk we derman edaralarynyň durkuny doly döwrebaplaşdyrmak; bejeriş-keselleriň öňüni alyş ulgamynda monopoliýalaş-mak hadysalaryny aradan aýyrmak; adamlarda sagdyn durmuş ýörelgelerini berjaý etmäge we öz saglygyňy goramaga höwesli güýçlendirmek; ilata edilýän lukmançylyk hyzmatlarynyň hilini we ilatyň saglygyny kesgitlemek üçin döwlet standartlaryny işläp taýýarlamak.

6. **Medeniýetde**: medeniýetiň we sungatyň maddy-tehniki binýadyny pugta-landyrmak we netijeli peýdalanmak arkaly pudaga goşmaça serişdeleri çekmäge ýagdaý döretmek; sungat, edebiýat, halk döredijiligi ulgamlarynda işleýän adamlaryň döredijilik ukybyny ösdürmek we kämilleşdirmek, olardan öz ugrunyň hakyky ussatlaryny ýetişdirmek üçin zerur bolan şertleriň ählisini berjaý etmek, halkara medeni gatnaşyklaryny hil taýdan ýokary derejä çykarmak; halkymyzyň milli taryhy-medeni mirasyny goramak we ösdürmek.

7. **Daşky tebigy gurşawy goramakda**: tebigaty aýlawly peýdalanmak üçin zerur bolan şertleri döretmek we adamyň daşky gurşawa ýetirýän zyýanyny mümkin boldugyça azaltmak; ekologiýa deňagramlylygyny gaýtadan dikeltmek.

#

# 11.1.2. Döwlet ykdysadyýetini ösdürmekde durmuş syýasatynyň tutýan orny.

 Häzirki wagtda depginli ykdysady ösüşleri gazanmak üçin jemgyýet täze tehnologiýalary döretmeli we özleşdirmeli, täze bilimleri agtarmaly we peýda-lanmaly bolýar. Bu şertleriň berjaý edilmegi durmuş-ykdysady ilerlemeleriň baş faktoryna öwrüldi. Şol sebäpden hem her bir adamyň mynasyp ýaşamaga bolan esasy hukuklaryny berjaý etmeklik arzyly ykdysady, ylmy-tehniki we medeni ösüşleriň diňe bir netijesi bolmak bilen çäklenmän, eýsem, olaryň baş şerti bolup orta çykýar.

 Durmuş ulgamynyň sosial-ykdysady ösüşleriň tutýan ornunyň düýpli özgermegi hem artmagy geçen asyryň 70-nji ýyllarynda jemgyýetçilik önümçiliginde bolup geçen düýpli özgerişlikleriň netijesinde onuň täze ösüş basgançagyna galmagy bilen şertlendirildi. Bo özgerişlikleriň esasylarynyň arasynda önümçilik pudaklarynyň tehnolgik düzüminiň düýpli täzelenmegini, maglumat-aragatnaşyk tilsimatlarynyň önümçilige has giňden ornaşdyrylmagyny bellemek bolar. Döwletiň milli baýlygyny döretmekde adam faktoryna esasy orun degişlidir. Adamlaryň ösmegi hem örňemegi üçin zerur bolan şertler döredilmelidir, dürli durmuş ugurly maksatnamalary berajý etmäge ýeterlik derejede maliýe serişdelerini gönükdirmek zerur bolup durýar.

 Durmuşa geçirilýän durmuş syýasatynyň baş maksady ilatyň abadançylygyny ýokarlandyrmakdan, adamlaryň ýaşaýyş-durmuş hal-ýagdaýynyň hilini gowulan-dyrmakdan ybaratdyr, bu hil bolsa, ýaşaýyş maddy çeşmesi bolan girdejiniň derejesi, iş üpjünçiligi, durmuş şertleri, bilim saglyk, medeniýet, ekologiýa şertleri ýaly görkezijiler bilen häsiýetlendirilýär.

 **Adam** - bu diňe bir çykdajy däl-de, eýsem, girdeji almagyň, iş öndürijiligini ýokarlandyrmagyň, kabul edilýän karardyr çözgütleriň dürslügini berjaý etmegiň hem esasy serişdesidir, şol sebäpden hem onuň zähmet ukybyny ýokarlandyrmaga, başarnygyny hem zehinini doly açmaga şert döretmeklik üçin goýberilýän serişdeler ykdysady taýdan doly delillendirilendir.

 **Ykdysadyýet** – bu durmuş abadançylygyny berkarar etmegiň baş serişdesidir.

 **„Adam kapitaly“** diýen düşünje ykdysady edebiýatda pugta orun aldy we adamda belli bir derejede bar bolan saglygyň, bilimleriň, başarnygyň we usullarynyň jemgyýetçilik önümçiliginiň ol ýa-da beýleki ulgamlarynda ýerlikli peýdalanylmagy arkaly önümçiligiň netijeliligini ýokarlandyrylmagy we şol adamyň özüniň girdejilerini artdyrmagy aňladýar.

 Saglygy goraýyş, bedenterbiýe we sport, ilkinji nobatda, möhüm durmuş wezi-pelerini ýerine ýetirýär. Bular adamlary uzak wagtlap jemgyýete peýdaly işe işjeň gatnaşmagyna, beden we döredijilik ukyp başarnyklaryň gaýtadan dikeldilmegine, zähmet resurslarynyň dowamly önüp durmagyna, netijede bolsa ýurduň zähmet gorlarynyň artmagyna ýardam berýär.

 Saglygyň yzygiderli berkidilmegi, bedenterbiýe bilen dowamly meşgullanmaklyk işgärleriň iş öndürijiligini artdyrýar. Saglyk hyzmatlarynyň hilini artdyrmak arkaly adamlaryň arasynda keselçiligiň öňüni almaga gönükdirilen çäreler olaryň iş döwrüni uzaltmaga we degişlilikde şol zähmetiň netijesinde döredilýän jemi içerki önümiň mukdaryny artdyrmaga ýardam berer.

 Bedenterbiýe we sport, tebigaty goramak çäreleri hem şuňa gönükdirilendir. Beýleki möhümi wezipeler bilen bir hatarda, olar ilatyň öndürijilik güýçlerini gaýtadan dikeltmek we ýokary derejede saklamak, ilatyň saglygyny goramak we pugtalandyrmak ýaly asylly maksatlara gulluk edýär.

 Medeniýet we sungat edaralarynyň üstüne möhüm terbiýeçilik wezipesi ýük-lenilýär. Bilim we ylym ykdysady ösüşlere ýetmegiň esasy serişdelerine öwrülýär. Olar adam baýlygynyň bir ýere toplamak bilen, dünýäde bolup geçýän innowasion hadysalara özüniň mynasyp goşandyny goşmaga mümkinçilik berýärler.

 Bilim ulgamy öz içine mekdebe çenli terbiýeçilik edaralaryny, orta mekdep bilimini, şeýle-de başlangyç hünär taýýarlygyndan başlap, tä ýokary derejeli hünär kämilligine çenli alyp barýan okuwlary alýar.

 Türkmenistanda düýpli durmuş-ykdysady özgertmeler adamzat ölçegi görnüşinde amala aşyrylýar. Beýle diýildigi, häzirki zaman jemgyýetiniň baş baýlygy, hakyky gymmatlygy ummasyz maddy we tebigy baýlyklarda däl-de, hut adamlarda, olaryň biliminde, hünär kämilliginde hem ýürek yhlasynda jemlenýär diýildigidir. Türk-menistanyň ykdysadyýetini düýpli döwrebaplaşdyrmak boýunça öňe sürül-ýän strategik meýilnamalar ýurdumyzyň dolulygyna ylma daýanýan, dünýä bazarynda bäsdeşlige ýokary derejede ukyply önümleri çykarýan önümçilikleri düýpli ösdür-megi göz öňünde tutýar. Şu şertlerde ylmyň ösdürilmegine we ýetişdirilýän hünär-menleriň taýýarlygynyň hiline ýokary talap bildirilýär. Diňe şeýdilen ýagdaýda arzylanýan innowasion öňegidişliklere eltmek başardar.

# 11.2 Durmuş syýasatynyň Türkmenistanda amala aşyrylyşy.

 Türkmenistanda başy başlanan düýpli durmuş özgertmeleriň ileri tutulýan ugur-lary we bu işde bellenilen esasy maksatlar şulardan ybaratdyr:

- ilatyň girdejilerini artdyrmak;

- ilaty durmuş taýdan goramak;

- medeni durmuş ulgamyny netijeli ösdürmek;

- ilatyň ýaşaýyş jaý üpjünçiligi;

- daşky gurşawy goramak.

 Durmuş syýasaty Türkmenistanda amala aşyrylýan özgertmeler strategiýasynyň özenini düzýär. Onuň esasy ugry ilatyň ýaşaýşynyň hilini gowulandyrmaga gönük-dirilendir we öz içine ýurduň her bir raýatynyň we abadan ýaşamagyny, döwrebap bilim almagyny, ýokary hilli saglyk hyzmatlaryndan peýdalanmagyny üpjün edýän, şeýle-de daşky gurşawyň arassa hem sazlaşykly saklanylmagyny şertlendirýän çäreleri alýar.

 Ýurtda amala aşyrylýan strategik özgertmeleriň baş şygary diýlip yglan edilen **„Döwlet adam üçindir!“** diýen altyn parasat alnyp barylýan durmuş-ykdysady özgerişlikleriň baş ugruny hem asylly maksatlaryny kesgitleýär.

 Halkymyzyň durmuş abadançylygyny yzygiderli pugtalandyrmak başy başlanan hem rowaçlyga beslenýän durmuş reformalarynyň baş maksady, esasy şerti hem arzyly netijesi bolup durýar.

Durmuş ulgamynyň özgerdilmegi şu esasy maksatlara gönükdirilýär:

- adamlaryň aýlyk iş haklaryny we beýleki gazançlaryny yzygiderli ýokarlan-dyrmak arkaly ilatyň girdejisiniň artmagyny gazanmak;

- ilatyň durmuş taýdan ejiz gatlaklarynyň durmuş goraglylygynyň ygtybar-lylygyny artdyrmak;

- adamyň mynasyp ýaşamagyny we erkin ösmegini üpjün edýän iş orunlaryny döretmek;

- bilim we saglyk hyzmatlarynyň hiliniň ýokary hem her bir adama elýeter bolmagyny gazanmak;

- ilaty ýokary amatlyklary bolan ýaşaýyş jaýlary we jemagat hyzmatlary bilen üpjün etmek;

- Türkmenistanyň medeni we taryhy mirasyny gorap saklamak we ösdürmek;

- döwletiň ileri tutýan ugry hökmünde daşky gurşawy goramak we tebigy baýlyklary aýowly peýdalanmak.

 Ilatyň girdejilerini artdyrmak döwletimizde amala aşyrylýan durmuş syýasatynda ilatyň girdejilerini artdyrmagyň kämil mehanizmini işläp taýýarlamak we netijeli peýdalanmak çärelerine uly üns berilýär. Adamlaryň girdejesini artdyrmakda iş berijiniň we işgäriň arasyndaky şertnamalaýyn gatnaşyklary, salgyt salmak usul-laryny kämilleşdirmek, aýlyk iş haklaryny ýokarlandyrmak we beýleki çäreler ýerlikli we aňrybaş netijeli peýdalanylýar.

 Ilatyň girdejisi halkyň durmuş hal-ýagdaýynyň we milli ykdysadyýetiň ýeten derejesiniň baş görkezijisi bolup çykyş edýär. Jemgyýetiň her bir agzasynyň alýan girdejisi onda bar bolan maddy we ruhy (dynç almaga, bilim almaga, saglygyny bejertmäge,) mümkinçilikleriň ýaýrawyny görkezýär. Adamlaryň girdejilerini emele getirmekde döwletiň öňe sürýän baş maksady ilatyň iş ýüzünde edýän gazanjynyň möçberini yzygiderli ýokarlandyrmagy niýet edinýär.

Bellenilen maksada ýetmek üçin şu meseleleri çözmeli bolar:

- raýatlaryň girdejilerini iş ýüzünde artdyrmaga mümkinçilik berýän çäreleri, şol sanda aýlyk iş haklarynyň, pensiýalaryň, döwlet kömek pullarynyň we beýleki tölegleriň möçberiniň ýokarlandyrylmagyny üpjün etmek;

- pensiýa ýaşyndaky ýaşulularyň, maýyplaryň we ilatyň beýleki ejiz gelýän gatlaklarynyň girdejileriniň mynasyp ýaşamak üçin ýeterlik derejede bolma-gyny gazanmak;

- durmuşda ilkinji zerur hasaplanýan harytlaryň durnukly bolmagyny gözeg-çilikde saklamak;

 Ýurdumyzda adamlaryň aýlyk zähmet haklary, pensiýalary, döwlet kömek töleg-leri we talyp haklary yzygiderli ýokarlandyrylýar, şol bir wagtyň özünde-de sarp edilýän harytlaryň iň pes baha görkezijisiniň kesgitli bolmagy ilatyň gazanjyny ösdürmekde garaşylýan we iş ýüzünde gazanylýan derejesinde deňagramlylygy saklamaga şert döredýär.

 Ilatyň girdejileri ykdysadyýet bilen durmuş ulgamynyň arasyndaky güýçli we göni aragatnaşygy üpjün edýär, çünki edilen gazançlaryň esasy bölegi şol wagtyň özünde sarp ediş çykdajylaryna öwrülip, ýene-de ykdysadyýete dolanyp gelýär.

 Zähmet iş haklarynyň wagtly-wagtynda tölenilmegi köpçülik sarp ediş isleg-leriniň tölege ukyply tölegini artdyrýar. Sarp ediş çykdajylarynyň artmagy bolsa, öz gezeginde, ýurduň ösüş derejesini, ilatyň gurplulygyny görkezýär. Ýurdumyzda ilatyň girdejilerini yzygiderli artdyrmak maksady bilen işçilere we gullukçylara tölenilýän aýlyk iş haklarynyň möçberi artdyrylýar, maýa goýumlarynyň, bar bolan emlägiň, alnyp barylýan telekeçilik işleriniň netijeliligini ýokarlandyrmak üçin zerur şertler döredilýär, munuň özi bolsa içerki bazaryň sarp ediş isleglerini ýokarlandyr-maga giň ýol açýar. Aýlyk zähmet haklary we girdejiler babatynda amala aşyrylýan oýlanyşykly syýasat harytlara we hyzmatlara bildirilýän islegleri artdyrmagyň, adam faktoryny has işeňňirleşdirmegiň we şular esasynda ykdysady ilerlemeleri gazanma-gyň möhüm serişdesine öwrülýär. Adamy öz zähmetiniň soňky netiejesini ýokar-landyrmaga höweslendirmegiň ilkinji şerti onuň aýlyk iş hakynyň yzygiderli ýokar-landyrylmagy bolup durýar. Gazanjynyň artjagyna gözi ýetip duran adam özüniň has önjeýli işlemeginiň özi üçin bähbitli bolup durýandygyna düşünýär

 Türkmenistany durmuş taýdan düýpli özgertmegiň baş ugry ilatyň esasy bölegine tölenilýän aýlyk iş haklarynyň, pensiýalaryň, talyp haklarynyň we durmuş töleg-leriniň möçberini köpeltmek arkaly adamlaryň has gurply, bolelin ýaşamagyny üpjün etmegi maksat edinýär.

 **Türkmenistanda ilaty durmuş taýdan goramak.** Ilatyň zähmete ukyply bölegi babatynda hereket edýän durmuş kepillikleri adamlaryň zähmet we işewürlik işjeňligini artdyrmaga, işe kabul edilen, iş beriji we özbaşdak işleýän adamlaryň hukuklaryny we erkinliklerini goramaga gönükdirilendir. Işe ukyply raýatlary durmuş taýdan goramagyň ilkinji we esasy usuly olary iş bilen üpjün etmek we zähmet haklarynyň kadaly tölenilmegi arkaly berjaý edilýär.

 Türkmenistanyň Konstitusiýasyna laýyklykda, ýurduň ähli raýatlary zähmet, öz islegi boýunça hünär, işiň görnüşini we iş ýerini saýlamaga, sagdyn we howpsuz iş şertlerinde zähmet çekmäge, ýaşy bir çene baransoň, kesellän, maýyplyga uçran, zähmet ukybyny ýa-da ekleýjisini ýitiren ýagdaýynda durmuş üpjünçiligi huku-gyndan peýdalanýar. Döwlet serişdeleriniň hasabyna köp çagaly maşgalalara, ata-enesiz galan çagalara, urşa gatnaşyjylara, döwleti ýa-da jemgyýetçilik bähbitlerini goran wagtynda saglygyny ýitiren beýleki adamlara goşmaça durmuş goldawy berilýär.

 Türkmenistanyň Prezidentiniň 2007-nji ýylyň 20-nji martynda gol çeken „Pensiýalary we döwlet kömek pullaryny tölemegiň binýatlaýyn möçberini we kadasyny bellemek hakynda“ Permanyna laýyklykda, ýurdumyzyň raýatlaryna pensiýalary we döwlet kömek pullaryny bellemegiň binýatlaýyn iň az möçberli kesgitlenildi.

 Türkmenistanda pensiýalar işlenen wagtyň umumy araçägini nazara almak bilen bellenilýär: erkek kişiler zähmet stažy 25 ýyldan az bolmadyk şerti bilen 62 ýaşda, zenan maşgalalar bolsa 20 ýyldan az bolmadyk döwri işlän ýagdaýynda 57 ýaşda pensiýa çykarylýar.

 2009-njy ýylyň 1-nji ýanwarynda, şeýle-de 2010-nji 1-nji ýanwarynda raýatlaryň alýan zähmet pensiýalarynyň möçberi 10% köpeldildi.

 Ýurdumyzda dogulýan çagalaryň sanyny köpeltmek maksady bilen çaga dog-landa bir gezeklik we onuň 3 ýaşy dolýança döwlet kömek pullary göz öňüne tutulandyr.

 Durmuş-ykdysady özgertmeleriň durmuşa geçirilýän ýyllary içinde ýurdumyzyň medeni-durmuş pudaklarynyň ählisinde düýpli özgerişlikler bolup geçdi. Jemi içerki önümiň we esasy gorlara gönükdirilýän maýalaryň, senagat we oba hojalyk önüm-çiliginiň möçberiniň artmagyna, milli puluň hümmetiniň has pugtalanmagyna, öý hojalyklarynyň sarp edişe harçlaýan çykdajylarynyň peýdalanylýan jemi içerki önümde paýynyň ýokarlanmagyna garaşylýar. Şunuň bilen birlikde, adamlaryň maddy hal-ýagdaýyny gowulandyrmaga, ilatyň pul girdejilerini artdyrmaga, iş üpjünçiliginiň oýlanyşykly düzgünini berjaý etmäge, işçi güýjüň hilini we bäsdeş-lige bolan ukybyny ýokarlandyrmaga niýetlenen durmuş şertleriniň we bu ugurda bellenilen çäreleriň has işjeň ýagdaýda durmuşa ornaşdyrylmagy ykdysadyýeti yzygider ösdürmekde, önümçiligiň göwrümini artdyrmakda, ilata harytlara we hyzmatlara bolan töleg ukyply islegini höweslendirmekde täze mümkinçilikleri bagyşlar.

 Türkmenistanda ylma we bilime durmuş syýasatynyň has ileri tutulýan ugurlarynyň biri hökmünde garalýar. Bilim ulgamy özüniň asyl manysynda ilkinji nobatda esasy durmuş instituty bolmak bilen, ösüp gelýän ýaş nesli jemgyýet ösüşine ugrukdyrýar, ýagny jemgyýetiň doly hukukly, mynasyp agzalaryny ösdürip ýetişdirmek maksadyna gulluk edýär. Şeýlelikde, milli bilim şahsyýetiň, Türkme-nistanyň her bir raýatynyň, tutuş döwletiň medeni durmuş dowamatyny dowam edýän kämil mehanizm bolup çykyş edýär.

 Öz işine ökde, hünär derejesi ýokary, bilim binýady berk, zähmet endiklerine aňrybaş belet, ylmy-tehniki progresiň iň täze gazananlaryndan habarly, iş başarjaň milli hünärmenler jemgyýetimizi ykdysady, syýasy, ruhy-medeni taýdan ösdürjek, ata Watanymyzyň dünýä arenasyndaky at-abraýyny has-da belende göterjek egsilmez güýç bolup durýar.

 Türkmenistanyň ýaşaýyş-jemagat hojalygynyň ösdürilmegi. Döwletimiz tarapyn-dan amala aşyrylýan ýaşaýyş jaý syýasatynyň baş maksady ýurduň her bir raýa-tynyň, onuň maşgalasynyň harajatlaryna laýyklykda ýokary amatlyklary bolan ýaşaýyş jaýyny satyn ýa-da ulanmak şerti bilen almak hukugyny doly berjaý etmäge gönükdirilendir. Paýtagtymyz Aşgabadyň şähergurluşyk-binagärlik durkuny has-da gözelleşdirmek maksady bilen paýtagtymyzda ýokary amatlyklary bolan, otaglary-nyň ýerleşdirilişi gowulandyrylan ýaşaýyş jaýlarynyň gurluşygy güýçli depginde dowam etdirilýär. Bu öýler adamlaryň rahat ýaşamagy üçin zerur bolan ösen infrastrukturasy – durmuş hyzmaty gulluklary, ýerasty awtoduralgalary, suwa düşül-ýän howuzlar, trenažýorlar zallary, tennis kortlary, dükanlar, garbanyşhanalar, çagalara niýetlenen sport-oýun meýdançalary bilen bile gurulýar.

 Türkmenistanda durmuşa geçirilýän durmuş-ykdysady syýasatyň möhüm ugur-larynyň biri döwrebap, ýaşamak üçin rahat ýaşaýyş jaýlarynyň ýurduň raýatlaryna elýeterli bolmagyny üpjün etmek bilen baglydyr. Türkmenistanyň Prezidentiniň 2008-nji ýylyň 11-nji ýanwarynda gol çeken 9361 belgili Karary hem şuňa gönükdirilendir, resminama laýyklykda türkmenistanlylaryň täze gurulýan ýaşaýyş jaýlardan öý satyn almagy üçin täze amatlyklar döredildi. Häzirki wagtda gurulýan ýokary amatlykly ýaşaýyş jaýlaryny satyn almakda ýurduň raýatlaryna 30 ýyl möhlete niýetlenen, 1% ýyllyk göterimi, ilkinji bäş ýylyň dowamynda amatly töleg ýeňillikleri bolan ipoteka karzlary berilýär.

#

# 11.3. Durmuş ulgamyndaky özgertmeler.

 Durmuş syýasatynyň ägirt uly maksatlary amala aşyrmakda döwletiň tutýan orny barha uly rowaçlyklara eýe bolýar. Bu syýasat durmuş ulgamynyň hemme ugurla-ryny düýpli döwrebaplaşdyrmagy göz öňünde tutýar.

 1. **Bilim özgertmeleri.** Türkmenistanyň milli bilim ulgamynda durmuşa geçi-rilýän täzeçillik syýasaty ýurdumyzyň ykdysady kuwwatynyň yzygiderli pugtalan-magyna ýardam berýän kämil bilim ulgamyny döretmegi, milli ykdysadyýetiň hemme pudaklaryny ýokary taýýarlykly hünärmenler bilen üpjün etmegi maksat edinýär. Bu özgertmeler bilim ulgamynyň hukuk, ykdysady hem terbiýeçilik usylyýet ugurlarynyň meselesini öz içine alýar.

 2. **Saglygy goraýyşdaky özgertmeler.** Ilatyň saglygyny goramak we berkitmek işi adamlaryň aňynda sagdyn durmuş ýörelgeleriniň mäkäm orun almagyny, luk-mançylyk hyzmatlarynyň elýeterli we hil taýdan ýokary bolmagyny zerur şert edip goýýar. Ony amala aşyrmak üçin:

- jemgyýetde sagdyn durmuş ýörelgelerini berkarar etmegiň we ilata mugt berilýän ýokary hilli saglyk hyzmatlarynyň Türkmenistanyň her bir raýatyna (döwlet kepillikleriniň çäginde) elýeterli bolmagynyň guramaçylyk ulgamyny kämilleşdirmek;

- saglygy goraýşyň insfrastrukturasyny ösdürmek we serişde üpjünçiligini, bejeriş-keselleriň öňüni alyş edaralarynyň işini innowasiýalary ornaşdyrmak we standartlary girizmek arkaly has netijeli bolmagyny gazanmak;

- pudagy ýokary derejeli hünärmenler bilen doly üpjün etmek zerur bolup durýar.

 3. **Ilatyň girdejilerinde bolup geçýän özgerişlikler.** Eýeçilik gatnaşyklarynyň özgermegi düýpli gorlardan alynýan girdejileriň – arassa girdejiniň, peýdanyň, göte-rimleriň, kärende tölegleriniň möçberiniň artmagyna getirer. Telekeçilik ilatyň alýan girdejileriniň esasy çeşmeleriniň birine öwrüler. Işçileriň we gullukçylaryň aýlyk zähmet haklaryny we girdejilerini emele getirmekde öňe sürülýän syýasat sarp ediş isleglerini artdyrmagy we şol esasda möhüm ykdysady ösüşleri gazanmagyň esasy faktorlarynyň biri bolar.

 Býujet ulgamyna hem önümçilik sektoryna degişli kärhanalarda zähmet çekýän adamlaryň iş haklarynyň arasynda gyradeňligi saklamak meselesi yzygiderli çözü-ler.

 4. **Medeniýet ulgamynyň özgerdilmegi.** Medeni ugurdaky döwletara hyzmat-daşlygyň barha giňeldilmegi hem pugtalandyrylmagy Türkmenistanyň baý medeni mirasynyň hem ruhy gymmatlyklarynyň halkara giňişliginde ykrar edilmegine getirer.

 5. **Ýaşaýyş jaý-jemagat hojalygy ulgamynda amala aşyrylýan özgertmeler.** Ýaşaýyş jaý syýasatyny düýpli döwrebaplaşdyrmakda ileri tutulýan ugurlar:

- raýatlaryň ýaşaýyş jaýyny alanda ýa-da satyn alanda durmuş kepillikleriniň üpjün edilmegi; ýaşaýyş jaýyna eýeçiligiň köpgörnüşliligini saklamak we olaryň ählisiniň deňhukuklylygyny üpjün etmek we özüne degişli bolan ýaşaýyş jaýy hereket edýän kanunçylyga laýyklykda dolandyrmaga bolan hukugynyň berjaý edilmegi;

- döwlet eýeçiligindäki we döwlete dahylsyz ýaşaýyş jaýlarynyň ulanyşa tabşyrylmagy zerur bolan inženerçilik kommunikasiýalaryna (suw, gaz we elektrik üpjünçiligi) birikdirilmegi, daş-töwereginiň doly abadanlaşdyrylmagy bilen amala aşyrylmagy;

- elýeter ýaşaýyş jaýlarynyň bazaryny kemala getirmek bilen baglydyr.

 6. **Syýahatçylyk ulgamyndaky özgertmeler.** Türkmenistanda jahankeşdelik pudagyny ösdürmek boýunça alnyp barylýan işler Türkmenistanyň we daşary ýurt raýatlarynyň syýahatçylyk hyzmatlaryna bolan isleglerini doly kanagatlandyrmaga, bäsdeşlikde özüniň mynasyp ornuny eýelemäge ukyply syýahatçylyk bazaryny emele getirmegi maksat edinýär.

 7. **Bedenterbiýe we sport ulgamynyň özgertmeleri.** Bedenterbiýäni we sporty ösdürmegiň esasynda baş maksady – milletiň saglygyny gorap saklamakdan we ony pugtalandyrmakdan; dürli keselçiligiň öňüni almak üçin bedenterbiýäniň we sportuň bedeni sagdynlaşdyryş serişdelerini giňden peýdalanmakdan ybaratdyr.

 8. **Ilaty iş bilen üpjün etmekdäki özgertmeler.**

- ilaty, esasan hem ýaşlary iş orunlary bilen üpjün etmegiň birnäçe ýyla niýet-lenen maksatnamalary işläp düzmek;

- ilatyň iş üpjünçiligi meselesini döwlet tarapyndan düzgünleşdirmegiň hukuk-kada binýadyny pugtalandyrmak;

- kiçi telekeçiligiň has giňden ýaýbaňlanmagyna ýardam berýän maýa goýum we salgyt syýastynyň gyradeň hem sazlaşykly häsiýetini üpjün etmek arkaly jemgyýetiň durmuş hem ykdysady taýdan berkitmek;

- zähmet bazarynyň ýagdaýyny yzygiderli öwrenýän we gözegçilikde saklaýn netijeli döwlet ulgamyny döretmek.

 9. Ýokary taýýarlykly milli hünärmenleri ýetişdirmek işini döwrebaplaşdyrmakda şu meseleler öňde durýar:

- islendik hünär ýa-da kär boýunça dürli derejedäki ökde hünärmenleri taýýarlamagyň we gaýtadan okatmak arkaly olaryň hünär derejesini ýokarlan-dyrmagyň bitewi ulgamyny guramak we ýerlerde täze bilim infrastrukturasyny döretmek;

- ykdysady pudaklaryň ösüşinden ugur almak bilen ýaş hünärmenleri taýýar-lamakda döwlet buýurmalary usulynda has giň ornaşdyrylmagy;

- ýokary we ýörite orta hünär mekdepleriniň uçurymlaryny alan hünäri boýunça önümçilige ýerbe-ýer ýollamak we iş orunlary bilen üpjün etmek.

 10. Zähmet hakyny tölemek babatynda amala aşyrylýan düýpli özgertmeler şu meselelere gönükdirilýär:

- işçileriň we gullukçylaryň aýlyk iş haklarynyň ortaça möçberini ýokarlan-dyrmak we zähmet hakyny tölemekde esaslandyrylmadyk differensiasiýany (dürli ugurlara, derejelere bölmegi) aradan aýyrmak;

- döwlet işçileriniň, býujet ulgamynda zähmet çekýän adamlaryň aýlyk iş haklaryny has netijeli düzgünleşdirmek;

- ilatyň satyn alyş ukybyny saklamak;

# 11.4. Zähmet gatnaşyklarynyň döwlet tarapyndan düzgünleşdirilmegi.

# 11.4.1. Zähmet bazary.

 Jemgyýetiň ýaşaýyş görkezijileri näçe ýokary bolsa, zähmet bazarynyň hili şonça-da artýar. Zähmetkeşleriň durmuş taýdan goralmagy, zähmet kanunçylygynyň kämilligi, saglyk hyzmatlarynyň hili we elýeterliligi, döwrebap bilim, alynýan girdejileriň mynasyp ýaşamak üçin ýeterlik bolmagy zähmet gatnaşyklarynyň derejesiniň ýokary bolmagyna täsir edýär.

 Netijeli işleýän zähmet bazaryny döretmek ösüşleriň hem özgertmeleriň häzirki tapgyrynda durmuş-ykdysady gatnaşyklaryny döwrebaplaşdyrmak boýunça amala aşyrylýan düýpli meseleleriň biridir. Zähmet bazaryny ösdürmek usullarynyň hemi-şe üns merkezinde saklanylmagy telekeçiligi has giňden ýaýbaňlandyrmagyň hem esasy talaplarynyň biridir.

 **Zähmet gorlary** – bu ilatyň jemgyýete peýdaly iş bilen meşgullanmak üçin zerur beden hem paýhas ukyplaryna eýe bolan bölegidir.

 Zähmet gorlarynyň aglaba bölegini ilatyň zähmete ukyply ýaşdaky bölegi düzýär. Erkek kişiler babatynda zähmete ukyplylyk ýaşy 16-62 ýaş aralygynda, aýallar üçin bolsa – 16-57 ýaş araçägi alynýar. Iş ýüzünde zähmet gorlarynyň ep-esli bölegini 16 ýaşa çenli we pensiýa döwründe işleýän raýatlar düzýär. Zähmet gorlaryna ykdysady işlere diňe bir gatnaşýan raýatlar däl, eýsem oňa gatnaşmaýan adamlar hem degişlidir.

 Ilatyň iş bilen üpjün edilmegi zähmet bazarynyň esasy görkezijisi we amala aşyrylýan durmuş syýasatynyň baş maksady bolup durýar. Iş üpjünçiligi adamyň durmuşda öz ornuny tapmagynyň esasy serişdeleriniň biridir, ol adamyň zähmete we zähmetiň netijeleri bilen bagly bolan isleglerini kanagatlandyrmaga şert döredýär. Adamyň durmuş hal-ýagdaýyny kesgitleýän şertleriň köp bölegi onuň çekýän zähmeti we iş üpjünçiligi bilen kesgitlenýär. Ykdysady we durmuş şertlerine bolsa ýaşaýşyň hil derejesi, durmuş-ykdysady ösüşiň öňünde goýulýan maksatlar, önümçiligiň ösüş depginlerini artdyrmak we diwersifikasiýalaşdyrmak zerurlyklary degişlidir.

 Işçi güýç önümçiligiň esasy hereketlendiriji faktory bolup çykyş edýär, jemgy-ýetçilik dowamaty bolsa has giň, halk hojalygy möçberinde alnanda harytlaryň öndürilmeginiň gaýtadan ýola goýulmagyny we işçi güýjüň gaýtadan dikeldilmegini göz öňüne tutýar.

 Zähmet gorlarynyň mukdar häsiýetleri şu görekezijiler arkaly kesgitlenýär:

- ilatyň zähmete ukyply adam sany;

- zähmet öndürijiliginiň we iş depginleriniň emele gelen ýagdaýynda zähmet çekýän adamlaryň iş wagty.

 Zähmet potensialynyň hil görkezijileri şulardan ybaratdyr:

- zähmet çekmäge ukyply ilatyň saglyk ýagdaýy hem gujur-gaýraty;

- zähmetkeşleriň bilim we hünär taýýarlygynyň derejesi we hili.

 Jemgyýetiň zähmet gorlary belli psiho-fiziologik aýratynlyklary, hünär taýýar-lygy we toplan tejribesi bolan zähmetkeşleriň önümçilige gatnaşygyny görkezýän ölçegdir. Zähmet gorlarynyň saldamly bölegini ykdysadyýetde işjeňlik görkezýän adamlar düzýär. Ilatyň bu bölegine jemgyýete bähbitli iş bilen meşgullanýan we girdeji getirýän, şeýle-de amatly iş ornuny gözleýän we işlemek isleýän raýatlar girýär.

 „Isleýän“ adamlaryň hemmesi ykdysadyýetde tutýan ornuna laýyklykda **iki sany uly topara bölünýär.**

**Birinji topara –** ykdysadyýetiň dürli pudaklarynda telekeçilik işi bilen meş-gullanýanlar; özbaşdak hojalyk ýöredýän daýhanlar (fermeler), özbaşdak işleýän senetçiler girýärler.

**Ikinji topara –** hakyna işe durmak bilen, iş berijiniň goýan şertlerine laýyklykda özüniň ukyp-başarnygyny önümçilikde amal edýän adamlar degişlidir.

 Önümçiligi ýöretmek üçin degerli önümçilik serişdeleri bolmaly. Zähmet bazary önümçiligiň düýbüni tutýan şertleriň biridir. Milli gorlaryň iň esaslarynyň biri bolan zähmet gorlary kärhanalaryň, pudaklaryň üsti bilen paýlanýar. Zähmet bazarynda iş berijiler bilen hakyna işe tutulýan adamlaryň arasyndaky gatnaşyklaryň düýbüniň tutulmagy, şol gatnaşyklaryň uzagyndan işçi güýjüniň önümçilik serişdeleri bilen birleşmegine getirýär. Şeýlelikde, iş berijiniň zähmete bolan islegi, işçiniň bolsa gazanç etmäge bolan meýilleri kanagatlandyrylýar.

 Zähmet bazarynyň üstüne ýüklenen wezipeleriň doly berjaý edilmeginiň şerti bolup durýar. Olar:

- bahalary emele getirmek wezipesi – işçiniň aýlyk iş haky kesgitlenilýär;

- maglumat beriş wezipesi – zähmet bazarynyň subýektlerine ol ýa-da beýleki hünäre bolan islegiň hem teklibiň derejesi, şol işe tölenýän hakyň möçberi, hünär taýýarlygyna bildirilýän talaplar baradaky we beýleki maglumatlar berilýär.

 Zähmet bazarynyň işini düzgünleşdirmekde döwletiň paýyna düşýän möhüm wezipeler ilatyň aýlyk iş haklaryny, iş üpjünçiligini, zähmet düzgünini we şertlerini kadalaşdyrmakdan ybaratdyr.

 Iş üpjünçiligine täsir etmek çäreleriniň gerimi juda giňdir. **Ilkinji nobatda bu iş öz içine ykdysady ösüşi we maýa goýum işlerini höweslendirmäge gönükdirilen çäreler alýar.** Döwletiň zähmet bazaryna işjeň aralaşmagy bilen, ilaty iş orunlary bilen üpjün edýän döwlet edaralarynyň sanawy artýar, olaryň hataryna kanun çykaryjy, häkimiýet, hukuk, iş dolandyryş edaralary goşulyşýar. Ykdysadyýeti dolu-lygyna bazar gatnaşyklaryna daýanýan ýurtlarda ilatyň iş üpjünçiligi meseleleri bilen meşgullanýan ýörite döwlet gullukçylary döredilýär. Bu gulluklar iş gözleýän adamlara maslahat beriş we maglumat ýaýradyş kömegini berýär. Türkmenistanda hem zähmet biržalary döredilendir, olar iş gözleýän raýatlarymyza iş ornuny tap-makda kömek berýär.

#

# 11.4.2. Ilatyň iş bilen üpjünçiligini netijeli guramak, işçi güýjüniň hilini ýokarlandyrmak we onuň bäsdeşlik ukybyny artdyrmak.

 Iş bilen üpjünçilik ykdysadyýetiň esasy häsiýetnamasy we halkyň abadan ýaşama-gynyň baş şertidir, iş üpjünçiliginiň derejesi bolsa, möhüm makroykdysady görkeziji bolup çykyş edýär.

 **„Ilatyň iş üpjünçiligi hakynda“** Türkmenistanyň Kanunynda iş bilen üpjün-çiligiň kesgitlemesi berilýär.

 **Iş bilen üpjünçilik** – bu raýatlaryň hereket edýän, olaryň şahsy we jemgyýetçilik bähbitlerini kanagatlandyrýan işi bolup, ol işleýäne zähmet iş hakynyň pul ýa-da beýleki görnüşde gelmegini, ýagny gazanjynyň, kömek pullarynyň berilmegini ýa-da iş hakynyň önüm görnüşinde tölenilmegini üpjün edýär.

 Ilaty iş bilen üpjün etmekde öňe sürülýän döwlet syýasatynyň esasy ýörelgeleri: Türkmenistanyň ähli raýatlaryna zähmete we iş bilen üpjünçiligine bolan hukugyny amal etmekde deň mümkinçilikleriň döredilmeginden, ilatyň netijeli we erkin ýag-daýda saýlap alnan iş üpjünçiliginiň berjaý bolmagynda döwlet ýardamynyň berilmeginden we işsizliginiň öňüniň alynmagyndan ybaratdyr.

 Işe çekilmeginiň usullary boýunça işleýän adamlary goşmaça toparlaryň üçüsine bölüp bolýar:

 - hakyna tutulan işgärler – olar özüniň işçi güýjüni satmak bilen gazanç edýärler;

 - iş berijiler – muňa özüniň telekeçilik başarnygyny amal edýän hususy tele-keçiler degişlidir;

 - özbaşdak gazanç edýänler – bu adamlar öz hasabyna işleýärler.

 Iş bilen üpjünçiligiň baş ýörelgeleri döwletimiziň kanunçylyk namalary – **Türkmenistanyň Konstitusiýasy** we **„Ilatyň iş üpjünçiligi hakynda“** Türkme-nistanyň Kanuny bilen berkidilendir. Türkmenistanyň Konstitusiýasynda berkidil-ýän ilkinji ýörelge her bir raýatyň zähmete, öz islegine görä hünär, zähmetiň görnüşini we iş ornuny saýlamaga, zähmetiň sagdyn we howpsuz şertleriniň berjaý edilmegine bolan hukugy bilen baglydyr.

 Ilaty iş bilen üpjün etmekde saýlanyp alnan döwlet syýasatynyň esasy ýörelge-lerine şular girýär:

- Türkmenistanyň hemme raýatlaryna özüniň zähmete we zähmet üpjünçiligini erkin saýlamaga bolan hukugyny amal etmekde deň mümkinçilikleriň döredilmegi;

- zähmetiň meýletinligi, ýagny iş üpjünçiliginiň raýatlaryň erkin meýilleri esa-synda amala aşyrylmagy;

- zähmet üpjünçiligi ulgamynda durmuş goragynyň pugta berjaý edilmegi, raýatlaryň iş üpjünçiligini gowulandyrmaga ýardam berýän ýörite çäreleriň guralmagy we geçirilmegi;

- iş bilen üpjünçilik çäreleriniň ykdysady we durmuş syýasatynyň beýleki ugurlaryndaky işler bilen utgaşdyrylmagy;

 Iş bilen üpjünçilik – bu möhüm ykdysady we derwaýys durmuş meselesi bolmak bilen, ýurduň ilatynyň ýaşaýyş derejesini üpjün etmekde, her bir adamyň hünär başarnyklaryny kemala getirmekde we ösdürmekde we durmuşda öz ornuny tapmagynda kesgitleýji ähmiýete eýedir.

 Işsizlik bolsa tersine, maşgala ýagdaýyny ýaramazlaşdyrýar, jemgyýetde dürli näsazlyklaryň ýüze çykmagynyň sebäbi bolup bilýär.

 Bu işde **strategik** we **taktik** maksatlar öňe sürülýär.

 **Strategik** maksatlar adamlaryň durmuş derejesini ýokarlandyrmaga, ykdysady ösüşleriň netijeliligini artdyrmak arkaly adamyň hemmetaraplaýyn ösmegi üçin zerur bolan şertleri döretmäge gönükdirilýär.

 **Taktiki** maksatlar hödürlenýän iş bilen bar bolan işçi güýjüň özara sazlaşygyny, iş orunlaryna bolan islegiň we bar bolan iş orunlarynyň gazanmakdan, ilatyň iş üpjünçiliginiň hilini ýokarlandyrmakdan ybaratdyr.

 Iş bilen üpjünçilik netijesiniň artmagy, elbetde, ykdysady ilerlemeleri, ilatyň hal-ýagdaýynyň gowulanmagyny, netijede bolsa jemgyýetde ýokary isleg bildirilýän harytlaryň we hyzmatlaryň has köp öndürilmegini nazarlaýar. Ykdysady ösüşleriň manysy hem şundadyr, olar sarp edijileriň barha artýan isleglerini kanagatlandyrjak harytlaryň we hyzmatlaryň önümçilik möçberiniň artmagy bilen häsiýetlendirilýär.

 Hyzmatlar we üpjünçilik ulgamynyň güýçli depgin bilen ösmegi ilatyň iş bilen üpjünçiligini has doly berjaý etmegiň, adamlaryň alýan girdejilerini artdyrmagyň esasy çeşmesi bolup durýar. Munuň özi bir tarapdan sarp ediş standartlarynyň durnukly ösýän şertlerinde adamlaryň isleglerini düýpli kanagatlandyrmaga mümkinçilik berýär, beýleki bir tarapdan bolsa, ykdysadyýetde bolup geçýän düzüm özgertmeleri netijesinde işden boşadylýan adamlar üçin täze zähmet orunlarynyň döredilmegine giň ýol açýar. Häzirki zaman şertlerinde döwletleriň dünýä bazarynda tutýan ornuny, bäsdeşlige ukyplylygyny kesgitleýän faktorlaryň adaty düzüminde hem düýpli özgerişlikler bolup geçýär. Indi bazarda öňdäki orny eýelemek, bäsdeşlikde ýeňmek diňe ýokary hilli önümleri öne sürýänlere başardýar. Önümiň hili, bezegi, ygtybarlylygy, elýeterliligi onuň hyrydarlary bolmagyny üpjün edýär, munuň özi bolsa şol önüm öndürýän işçi güýjüň hünär taýýarlygyna yzygiderli üns berip, bu ugra köp möçberde maýa gönükdirmegi talap edýär. Işgärleriň bilim we medeni derejesiniň durnukly ýokarlanmagy olaryň tiz özgerýän zähmet şertlerine çalt uýgunlaşmagyny üpjün edýär. Ylmyň we tehnikanyň depginli ösmegi işgärler-den şol derejedäki bilim we aň taýýarlygynyň bolmagyny talap edýär. Işgär adaty däl ýagdaýlarda tiz oýlanmagy hem dürs netije çykarmagy, islendik işe döredijilikli çemeleşmegi, kabul edýän çözgüdi üçin **jogapkärçiligi öz üstüne almagy** we bellän maksadyny durmuşa geçirmegi başarmaly bolýar, işgär näçe bilimli hem başarjaň bolsa, onuň ykdysady işjeňligi we iş bilen üpjünçiligi şonça-da ýokary bolýar, degişlilikde onuň işsiz galmak töwekgelligi azalýar, galaýanda-da şeýle adam iş ornuny uzak gözlemeli bolanok, ökde hünärmeniň aýlyk haky, wezipe ösüşleri babatynda mümkinçilikleri ýokary bolýar, ol hünär taýdan kämilleşmäge, ol işden beýleki işe geçmäge hemişe taýýardyr.

# 11.4.3. Zähmet gatnaşyklarynyň hukuk kadalaşdyrylyşy.

 Zähmet boýunça kanunçylyk binýat iş bilen üpjünçilik hem-de zähmet bazaryny kadalaşdyryş işi babatynda döwlet kadalaşdyryş wezipeleri üçin esas bolup durýar.

 Raýatlaryň iş bilen üpjünçiliginiň we işe ýerleşmeginiň esasy hukuklary Türkmenistanyň Konstitusiýasynyň -nji maddasynda şeýle diýlip berkidilýär: „**Raýatlaryň zähmet çekmäge, öz islegine görä hünär, kär we iş ýerini saýlap almaga, sagdyn hem howpsuz zähmet şertlerine hukugy bardyr. Hakyna durup işleýän adamlaryň öz çeken zähmetiniň möçberine hem hiline laýyk gelýän hak almaga hukugy bardyr. Bu hakyň möçberi döwletiň bellän iň pes oňalga derejesinden az bolmaly däldir**“.

 „Türkmenistanda zähmet biržalaryny döretmek barada“ Türkmenistanyň Prezidentiniň Karary esasynda welaýat we Aşgabat şäher häkimlikleriniň ýanynda zähmet biržalary döredildi.

 „**Iş bilen üpjünçilik hakyndaky**“ Türkmenistanyň Kanunynyň -nji maddasy döwletde iş bilen üpjünçiligi kadalaşdyrmak maksady bilen şu aşakdakylary göz öňünde tutýar:

- işçileriň zähmet hukuklaryny we bähbitlerini üpjün etmek esasynda iş bilen üpjünçiligi saklamaga we ýardam bermäge, olara kepillikleri bermäge, önümçilikde amatly şertleri döretmäge, ilatyň iş bilen üpjünçiligi we zähmeti hakyndaky kanunçylygy kämilleşdirmäge gönükdirilen hukuk kadalaşdyry-lyşy;

- iş bilen üpjünçiligiň döwlet maksatnamalaryny işläp taýýarlamaga we durmuşa geçirmäge.

 Türkmenistanyň täze Zähmet Kodeksi esasynda zähmet gatnaşyklaryny kadalaş-dyrmagyň täze nusgasyna geçmek amala aşyrylar. Hakyna durup işleýän raýatlar bilen iş berijileriň arasyndaky özara gatnaşyk hyzmatdaşlar başlangyçlarynda gurulmalydyr. Bu hakyna tutma işçileriň zähmetiniň we zähmete hak tölemegiň şertleriniň olaryň bähbitlerini goraýan kadalary esasynda gepleşikleriň üsti bilen kesgitlenilmegini aňladýar. Döwlet bu gepleşiklere emin (arbitr) hökmünde gat-naşyp, zähmetkeşleriň kanuny bähbitlerini goramaga ýardam bermelidir.

# Töwerekdäki gurşawyň goragy babatyndaky döwlet kadalaşdyrylyşy.

 Adamzat jemgyýeti bilen tebigatyň özara baglanyşykly hereketi we tebigy serişdeleri netijeli peýdalanmak tutuş adamzadyň öňünde durýan möhüm wezi-peleriň biri bolup durýar. Garaşsyzlygynyň ilkinji günlerinden başlap Türkmenistan töwerekdäki gurşawy goramagyň meseleleriniň giň toplumyny çözmegi we global derejede durnukly ösüş boýunça işjeň hereketleri durmuşa geçirip başlady. Jemgyýetiň durnukly ösüşi üçin jemgyýetiň ösüşi bilen töwerekdäki tebigy gurşawyň sazlazşygy, tebigy ulgamlaryň saklanylmagy, olaryň bütewüliginiň we durmuş üpjünçiliginiň wezipeleri, ýaşaýyş – durmuş hiliniň ýokarlandyrylmagy, ilatyň saglygynyň we demografiki ýagdaýynyň gowulandyrylmagy, ýuduň ekologoki howpsuzlygynyň üpjünçiligi, Türkmenistanyň döwlet ekologiki syýasa-tynyň baş maksady bolup durýar.

 Türkmenistanda töwerekdäki gurşawyň hapalanmagyny peseltmek boýunça işjeň hereketler amala aşyrylýar. Töwerekdäki gurşawy goramak babatdaky döwlet kada-laşdyrylyşyny Türkmenistanyň Tebigaty goramak ministrligi amala aşyrýar. Sena-gat önümçiliginiň, oba hojalygynyň, ulag ulgamynyň yzygiderli we depginli ösüşi we beýleki maýa doýum taslamalarynyň durmuşa geçirilişi ýüze çykýan ekologiki meseleleriň öz wagtynda çözülmegini talap edýär. Şonuň üçin döwlet türkmen halkynyň häzirki we geljekki nesilleriniň durmuşynda ekologiki howpsuzlygy üpjün etmek maksady bilen töwerekdäki gurşawy goramak ulgamyny kadalaşdyrmagyň esasy wezipelerini öz üstüne aldy.

 Töwerekdäki gurşawy goramak ulgamynda döwlet syýasatynyň esasy ugurlary bolup şu aşakdakylar durýar:

- töwerkdäki gurşawy goramak babatynda kadalaşdyryjy – hukuk binýadyny mundan beýläkde kämilleşdirmek;

- tebigaty goramak kanunçylygynyň berjaý edilişine gözegçilik etmek;

- töwerekdäki gurşawy goramak boýunça hereketiň milli meýilnamasyny we beýleki tebigaty goramak hakyndaky maksatnamalary täzelemek;

- töwerekdäki gurşawa ýaramaz täsirini ýetirýän işleriň ähli görnüşine döwlet ekolegiki dernewini geçirmek;

- ösümlik we haýwanat dünýäsini sakalamak, çölleşmek, töwerekdäki gurşawyň düzümlerini goramak we netijeli peýdalanmak we amaly barlaglary ösdürmegi goldamak;

- töwerekdäki gurşawy goramagyň meseleleri boýunça ekologiki bilimiň, ilatyň terbiýelenişiniň, jemgyýetçiligiň habardarlygynyň derejesi ýokarlandyrmak;

- nebit – gaz toplumynyň we energetikanyň kärhanalarynyň töwerekdäki gurşa-wy hapalamagynyň derejesini peseltmek we oňuni almak.

- tebigaty goramagyň kanunçylygynyň kämilleşdirilmegi.

 Türkmenistanda döwlet tarapyndan aýratyn goralýan tebigy territoriýalar döredildi, olara goraghanalar, tebigatyň ýadygärlikleri, şeýle hem Gyzyl kitaba girizilen ösümlikler we haýwanlar degişlidir. Ýurtda bagy – bossanlygy döretmegiň giň möçberli „Gök guşak“ maksatnamasy durmuşa geçirilýär, şoňa laýyklykda ýurduň ähli künjeklerinde müňlerçe gektar meýdana millionlarça nahallar oturdylýar.